Illum, il-Kummissjoni qed tniedi konsultazzjoni pubblika miftuħa fl-UE kollha biex tiżgura li l-Pjan ta' Azzjoni l-ġdid li jmiss tagħha għall-Edukazzjoni Diġitali jkun jirrifletti l-esperjenza tal-UE fl-edukazzjoni u t-taħriġ matul il-kriżi tal-coronavirus. Matul il-pandemija, f'ħafna postijiet, l-iskejjel u l-universitajiet ingħalqu u t-tagħlim beda jsir mill-bogħod u online u t-teknoloġiji diġitali bdew jintużaw fuq skala kbira ħafna li kienet bla preċedent. Il-konsultazzjoni se tgħin biex nitgħallmu minn dawn l-esperjenzi u l-informazzjoni li toħroġ minnha se tifforma l-bażi għall-proposti tal-Pjan ta' Azzjoni, li se jkun importanti ferm fil-perjodu ta' rkupru mill-COVID-19. Margrethe Vestager, il-Viċi President Eżekuttiv għal Ewropa Lesta għall-Era Diġitali, qalet hekk: “Il-kriżi tal-coronavirus ħolqitilna sfidi b'diversi modi. Il-ġenituri, l-għalliema u l-istudenti kollha kellhom jibdew jużaw, malajr malajr, it-tagħlim elettroniku, bla ebda twissija. Din il-konsultazzjoni pubblika miftuħa se tagħti lil kulħadd l-opportunità jgħidilna dwar l-isfidi li ħabbat wiċċu magħhom, kif ukoll dwar x'tgħallem minnhom u kif solvihom. Dan kien proċess iebes ta' tagħlim f'ħin reali u aħna ninsabu ħerqana li nisimgħu x'ħareġ minnu. Il-Pjan ta' Azzjoni għall-Edukazzjoni Diġitali se jissejjes fuq dan it-tagħlim biex jippreżenta viżjoni koerenti u adattata sew għall-edukazzjoni diġitali fl-Ewropa u sett ta' azzjonijiet li jkollhom impatt fuq din it-tip ta' edukazzjoni.” Margaritis Schinas, il-Viċi President għall-Promozzjoni tal-Istil ta' Ħajja Ewropew Tagħna, qal hekk: “Il-kriżi żiedet ferm l-inugwaljanzi soċjoekonomiċi eżistenti u wriet distakki fl-edukazzjoni diġitali li rridu nindirizzawhom b'urġenza. Il-konsultazzjoni pubblika dwar il-Pjan ta' Azzjoni l-ġdid għall-Edukazzjoni Diġitali tagħti liċ-ċittadini l-opportunità li jaqsmu l-fehmiet u l-esperjenzi tagħhom u li jsawru l-aġenda Ewropea għall-edukazzjoni diġitali.” Mariya Gabriel, il-Kummissarju għall-Innovazzjoni, ir-Riċerka, il-Kultura, l-Edukazzjoni u ż-Żgħażagħ, qalet hekk: “Il-pandemija tal-COVID-19 wasslet għall-ikbar tfixkil li qatt rajna fl-edukazzjoni u fit-taħriġ fl-istorja riċenti tal-Ewropa. Mad-dinja kollha mitt miljun student, għalliem u ħaddiem f'dan il-qasam intlaqtu minn dan, u ħafna minnhom irrikorrew għall-edukazzjoni diġitali biex ikomplu s-sena akkademika. Għal ħafna minnhom, din kienet l-ewwel darba li kienu qed jużaw għalkollox it-teknoloġiji diġitali biex jgħallmu jew jitgħallmu. Bis-saħħa ta' din il-konsultazzjoni pubblika, nixtiequ nifhmu dawn l-esperjenzi kollha u nitgħallmu minnhom. Din id-diskussjoni tolqotna lkoll — ejjew naħdmu flimkien u niżguraw li l-Pjan ta' Azzjoni l-ġdid għall-Edukazzjoni Diġitali jwitti t-triq għal edukazzjoni diġitali tassew inklużiva u ta' kwalità għolja fl-Ewropa.” Il-konsultazzjoni pubblika tfittex li tiġbor il-fehmiet taċ-ċittadini, tal-istituzzjonijiet u tal-organizzazzjonijiet kollha mis-settur pubbliku u minn dak privat li huma lesti jaqsmu l-fehmiet u l-esperjenzi tagħhom marbutin ma' din il-kriżi bla preċedent u l-viżjoni tagħhom għall-edukazzjoni diġitali fl-Ewropa. Il-konsultazzjoni [hija/se tkun] disponibbli bil-lingwi uffiċjali kollha tal-UE u se tibqa' għaddejja sal-4 ta' Settembru. Matul is-sajf li ġej dan il-proċess se tikkumplimentah ukoll sensiela ta' avvenimenti ta' sensibilizzazzjoni online li se jsiru biex jinġabru iktar fehmiet dwar l-edukazzjoni diġitali u l-esperjenza marbuta mal-kriżi tal-COVID-19. Kuntest It-trasformazzjoni diġitali hija waħda mill-prijoritajiet tal-Kummissjoni Ewropea, kif stabbilit fl-istrateġija ewlenija tagħha msejħa “Ewropa Lesta għall-Era Diġitali”. L-edukazzjoni u t-taħriġ inklużivi u ta' kwalità għolja għandhom rwol importanti biex tintlaħaq din l-ambizzjoni u biex ikun żgurat li l-Ewropej kollha jkunu lesti jgħixu u jaħdmu fl-era diġitali. Sabiex issarraf din il-viżjoni f'realtà, f'Settembru tal-2020 il-Kummissjoni Ewropea se tressaq Pjan ta' Azzjoni ġdid għall-Edukazzjoni Diġitali.Il-Pjan ta' Azzjoni l-ġdid se jkun strument ewlieni fil-proċess ta' rkupru mill-COVID-19, u se jqis dak li tgħallimna mill-kriżi u jkun jirrifletti l-viżjoni fit-tul għall-edukazzjoni diġitali fl-Ewropa. Għal aktar tagħrif ara: Il-konsultazzjoni pubblika dwar il-Pjan ta' Azzjoni l-ġdid għall-Edukazzjoni Diġitali L-istrateġija “Ewropa Lesta għall-Era Diġitali” Il-Pjan ta' Azzjoni għall-Edukazzjoni Diġitali adottat fl-2018 Segwi l-Pjan ta' Azzjoni għall-Edukazzjoni Diġitali fuq Twitter: @EUDigitalEducation